b'\n_START_ARTICLE_\nCedric Latimer\n_START_SECTION_\nUra\n_START_PARAGRAPH_\nLatimer aloitti juniorikoripallon Korihaiden juniorijoukkuissa ala-asteik\xc3\xa4isen\xc3\xa4. Yl\xc3\xa4asteen h\xc3\xa4n k\xc3\xa4vi Helsingiss\xc3\xa4 ja pelasi Pussihukkien sek\xc3\xa4 Torpan Poikien juniorijoukkueissa. Lukion Latimer k\xc3\xa4vi Yhdysvalloissa. Vuonna 2006 Latimer aloitti opinnot Santa Claran yliopistossa, jossa h\xc3\xa4n pelasi my\xc3\xb6s yliopistokoripalloa. H\xc3\xa4n edusti koulua, kunnes siirtyi vuonna 2008 Saint Francisin yliopistoon. Kauden 2008\xe2\x80\x932009 Latimer joutui j\xc3\xa4tt\xc3\xa4m\xc3\xa4\xc3\xa4n v\xc3\xa4liin NCAA:n siirtos\xc3\xa4\xc3\xa4nt\xc3\xb6jen vuoksi. Kaudeksi 2009\xe2\x80\x932010 h\xc3\xa4n nousi joukkueen avausviisikkoon ja teki 9,0 pistett\xc3\xa4 ottelua kohden. _NEWLINE_Latimerilla oli optio my\xc3\xb6s seuraavasta kaudesta yliopiston kanssa, mutta h\xc3\xa4n p\xc3\xa4\xc3\xa4tti palata Suomeen, jossa h\xc3\xa4n siirtyi Namika Lahden paitaan. Ensimm\xc3\xa4isell\xc3\xa4 Korisliiga-kaudellaan h\xc3\xa4n teki 13,1 pistett\xc3\xa4 ja otti 5,8 levypalloa ottelua kohden, ja h\xc3\xa4net valittiin kauden p\xc3\xa4\xc3\xa4tteeksi vuoden tulokkaaksi. Kaudella 2011\xe2\x80\x932012 Latimer pelasi  Korihaiden joukkueessa, mutta palasi seuraavaksi kaudeksi Namika Lahteen. Ainoastaan yhden kauden j\xc3\xa4lkeen h\xc3\xa4n siirtyi Korikobriin. Seuraavaksi kaudeksi Latimer siirtyi I-divisioona A:ta pelanneeseen Oulun NMKY:hyn. ONMKY selviytyi pudotuspeleihin, joissa karsiutui v\xc3\xa4lieriss\xc3\xa4. Kauden j\xc3\xa4lkeen Latimer teki Korisliigajoukkue Kouvojen kanssa 1+1-vuotisen sopimuksen nelj\xc3\xa4n kuukauden koeajalla. Latimer ei pelannut Kouvoissa yht\xc3\xa4\xc3\xa4n ottelua Korisliigassa, ja h\xc3\xa4n ja seura purkivat sopimuksen lokakuun alussa._NEWLINE_Hein\xc3\xa4kuussa 2016 Latimer teki sopimuksen Torpan Poikien kanssa. Toukokuussa 2017 h\xc3\xa4n siirtyi KTP-Basketiin.\n_START_SECTION_\nMuuta\n_START_PARAGRAPH_\nLatimerin is\xc3\xa4 Erwin Latimer pelasi koripalloa p\xc3\xa4\xc3\xa4sarjatasolla. Tammikuussa 2011 Latimer nostatti pienen kohun sanomalla mediassa, ett\xc3\xa4 Tampereen Pyrinn\xc3\xb6n Antero Lehto olisi huudellut h\xc3\xa4nelle rasistisesti.'